टॉप-10 में 7 भारतीय, हर 17 बॉल में विकेट लेते हैं चहल; अमित मिश्रा के नाम 3 हैट्रिक
Indian Premier League (IPL) Top 10 Bowlers List - 31 मार्च से इंडियन प्रीमियर लीग यानी की IPL शुरु हो रहा है। सभी 10 टीमें 59 दिनों तक अपना-अपना दमखम दिखाएंगी।
आज आप जानेंगे IPL के लीजेंड्स बॉलर्स के बारे में
इंडियन प्रीमियर लीग (IPL) का 16वां सीजन 31 मार्च से शुरू हो रहा है। गुजरात टाइटंस और चेन्नई सुपर किंग्स के बीच अहमदाबाद के नरेंद्र मोदी स्टेडियम में फाइनल मुकाबला खेला जाएगा। 10 टीमें 59 दिनों तक IPL टाइटल जीतने के लिए दम-खम लगाएंगी।
आज IPL की स्पेशल स्टोरी में हम टीमों को चैंपियन बनाने वाले टॉप-10 गेंदबाजों के बारे में जानेंगे। वे बॉलर्स जिन्होंने टूर्नामेंट इतिहास में सबसे ज्यादा विकेट लेकर विपक्षी बैटिंग लाइन-अप की कमर तोड़ी और अपनी टीमों को कई मैच जिताए। इनमें भारत के अमित मिश्रा, युजवेंद्र चहल से लेकर वेस्टइंडीज के ड्वेन ब्रावो और श्रीलंका के लसिथ मलिंगा तक शामिल हैं।
सबसे पहले ग्राफिक में जानें टॉप-10 बॉलर्स के नाम... 
1. ड्वेन बार्वो: स्लोअर बॉल के उस्ताद, 17 का स्ट्राइक रेट 
वेस्टइंडीज के बॉलिंग ऑलराउंडर ड्वेन ब्रावो को मैन विद द गोल्डन आर्म कहा जाता है। क्योंकि वे अपनी टीम को जरूरत के समय ब्रेक थ्रू दिलाते हैं। IPL के 161 मैचों में उनके नाम सबसे ज्यादा 183 विकेट हैं। इन मैचों में उन्होंने 39.3% डॉट बॉल फेंकी। स्लोअर बॉल फेंकने में माहिर ब्रावो हर 17वीं बॉल और 24 रन देने में एक विकेट लेते हैं। ब्रावो संन्यास ले चुके हैं और इस सीजन में IPL खेलते नजर नहीं आएंगे।
2. लसिथ मलिंगा : यार्कर किंग, डेथ ओवर स्पेशलिस्ट
श्रीलंकाई लीजेंड लसिथ मलिंगा का साइड आर्म बॉलिंग एक्शन, लगातार यॉर्कर और स्लोअर बॉल फेंकने की क्षमता उन्हें दुनिया के सबसे खतरनाक टी-20 बॉलर्स में से एक बनाती है। 122 मैचों में 170 विकेट लेने वाले मलिंगा ने अपने IPL करियर में 48% गेंदें डॉट कराईं। 7.14 के बेहतरीन इकोनॉमी रेट के साथ उन्होंने हर 20वीं बॉल पर एक विकेट लिया है। कई बार डेथ ओवर्स में गेंदबाजी करते हुए अपनी टीम को मैच जिताए हैं। मलिंगा रिटायर हो चुके हैं और अब अपनी एकमात्र IPL टीम मुंबई इंडियंस में बॉलर्स को कोचिंग देते हैं।
3. अमित मिश्रा: IPL करियर में 38.3% डॉट गेंदें फेंकी
भारतीय लेग स्पिनर अमित IPL लीजेंड हैं। अपने पूरे करियर में वह दिल्ली और हैदराबाद फ्रेंचाइजी के लिए ही खेले, लेकिन इस बार लखनऊ टीम का हिस्सा हैं। गेंदबाज मिश्रा के नाम IPL में सबसे ज्यादा 3 हैट्रिक हैं और वे लेग स्पिन के साथ बेहतरीन गुगली भी फेंकते हैं। उन्होंने 154 मैचों में 166 विकेट चटकाए हैं। मिश्रा ने अपने IPL करियर में करीब 541 ओवर गेंदबाजी की और 1154 गेंदों (38.3%) पर कोई रन नहीं दिया।
4. युजवेंद्र चहल: फ्लैट ट्रैक पर विकेट लेने की क्षमता
भारतीय टीम के लेग स्पिनर युजवेंद्र चहल दिलेर गेंदबाज हैं और फ्लैट ट्रैक पर भी विकेट लेने की क्षमता रखते हैं। अपने IPL करियर के ज्यादातर मैच बेंगलुरु के एम चिन्नास्वामी स्टेडियम में खेले, जहां बैटर्स को ही मदद मिलती है। उन्होंने इस ग्राउंड पर खेले 40 मैचों में महज 7.74 की इकोनॉमी से 51 विकेट लिए। IPL करियर के 166 में 139 विकेट उन्होंने RCB के लिए ही चटकाए। ओवरऑल IPL करियर की बात करें तो वह हर 17वीं बॉल में एक विकेट लेते हैं।
5. पीयूष चावला: शुरुआती सीजन में प्रभाव छोड़ा
2008 में पंजाब टीम से IPL करियर शुरू करने वाले 34 साल के पीयूष चावला के नाम टूर्नामेंट में 157 विकेट हैं। इस बार मुंबई टीम का हिस्सा पीयूष ने 2016 तक हर सीजन में 11 प्लस विकेट लिए। लेकिन 2017 से उनके विकेट लेने की क्षमता कम हुई और पिछले 4 सीजन के 21 मैचों में वह 17 ही विकेट ले सके हैं। इस बार भी वे मुंबई से खेलते नजर आएंगे।
6. रविचंद्रन अश्विन: वेरिएशन में माहिर, चतुर गेंदबाज 
चेन्नई सुपरकिंग्स से अपना IPL करियर शुरू करने वाले रविचंद्रन अश्विन के नाम टूर्नामेंट में 157 विकेट हैं। अश्विन अपनी ऑफ स्पिन गेंदबाजी में कई तरह के वेरिएशन के लिए फेमस हैं। ऑफ स्पिन के साथ वे टॉप स्पिन, कैरम बॉल, आर्म बॉल और लेग स्पिन के साथ चतुराई से एक्शन बदलकर भी गेंदबाजी कर लेते हैं। दिल्ली, पंजाब और पुणे से खेल चुके अश्विन इस बार राजस्थान टीम के साथ हैं।
7. भुवनेश्वर कुमार: स्विंग किंग भुवी के नाम 11 मेडन ओवर्स 
सनराइजर्स हैदराबाद और लंबे समय तक टीम इंडिया के प्राइम बॉलर रहे भुवनेश्वर कुमार नई गेंद को दोनों दिशाओं में स्विंग कराने के लिए जाने जाते हैं। भुवी ने अपने IPL करियर में 11 मेडन ओवर फेंके हैं, जो प्रवीण कुमार (14) के बाद सबसे ज्यादा हैं। 146 मैचों के करियर में भुवी ने सबसे ज्यादा 1406 डॉट गेंदें भी फेंकी और महज 7.30 की इकोनॉमी से रन दिए।
8. सुनील नरेन : मिस्ट्री स्पिनर, KKR के ट्रंप कार्ड 
मिस्ट्री स्पिनर के नाम से फेमस वेस्टइंडीज के सुनील नरेन टॉप-10 बॉलर्स की लिस्ट में शामिल तीसरे ही विदेशी बॉलर हैं। नरेन के पास ऑफ स्पिन के अलावा आर्म बॉल और कैरम बॉल जैसे हथियार भी हैं। 2012 में कोलकाता से IPL डेब्यू करने वाले नरेन ने उस सीजन 24 विकेट लेकर अपनी टीम की टाइटल जीत में अहम भूमिका निभाई। नरेन ने अगले 2 सीजन में भी लगातार 20 से ज्यादा विकेट लिए। जिस कारण KKR ने 2014 का IPL टाइटल भी जीता। इस बार भी वे कोलकाता से ही खेलते नजर आएंगे।
9. हरभजन सिंह: दूसरा फेंकने में माहिर, 4 टाइटल जीते 
मुंबई इंडियंस से IPL करियर शुरू करने वाले हरभजन सिंह के नाम 150 विकेट हैं। वह अब इंटरनेशनल और घरेलू क्रिकेट से संन्यास ले चुके हैं। लेकिन संन्यास से पहले उन्होंने 3 IPL टीमों को रिप्रेजेंट किया और 4 टाइटल जीते। 2013, 2015 और 2017 में मुंबई के बाद उन्होंने 2018 में चेन्नई सुपरकिंग्स के साथ भी खिताब जीता। ऑफ स्पिन के साथ वह दूसरा फेंकने में भी माहिर रहे हैं। उन्होंने कोलकाता नाइट राइडर्स के लिए 2021 में 3 मैच खेलकर अपना IPL करियर खत्म किया।
10. जसप्रीत बुमराह: यॉर्कर और डेथ ओवर स्पेशलिस्ट 
मुंबई इंडियंस में लसिथ मलिंगा की लीगेसी को आगे बढ़ाने वाले जसप्रीत बुमराह 120 IPL मैचों में ही 145 विकेट ले चुके हैं। इंजरी के चलते वे इस बार का सीजन नहीं खेलेंगे। लेकिन IPL में बुमराह यॉर्कर और डेथ ओवर में किफायती गेंदबाजी कर कई बार अपनी टीम को मैच जिता चुके हैं। टूर्नामेंट में उनके नाम 8 मेडन ओवर्स भी हैं। टूर्नामेंट में 7.39 के इकोनॉमी रेट से बॉलिंग करते हुए वह हर 19 रन देने में ही एक विकेट ले लेते हैं।
ग्राफिक्स - अंकित पाठक 